Ka snem 1989 ka dei ka snem sah jingkynmaw ia nga. ka dei ka snem nyngkong ba nga la sdang ia ka kam sharai balang. Ha kawei ka sngi nga la leit tour balang ha kawei ka shnong (Nonglangtur) kaba la shim por ban iaid kjat 7 kynta na Nongdaju ryngkat bad ki 6 ngut ki nongbud. Ngi la leit rung ha ka iing jong u nonghikai skul ha kata ka shnong. Hadien ba la dep dihsha uta u trai iing u la ong ia nga, “Ko Pastor, nang shong ma phi bad kine ki paralok, nga ngan leit kem noh ia ka dohkha na ka thie ka wah ba nga la buh khnang na ka bynta jong phi”. Sa shiphang une u la wan rah ia kawei ka dohkha ba dang im. U la shet tylli ia kata ka dohkha khlem ot. Ynda la ih ka dohkha u la kylli ia ngi. “Phin ia bam ha noh?” Nga la jubab, “Ka bha hi ba ngi la thngan eh”. Kumta u la khat ja 7 pliang. Ia ka dohkha pat u la buh tang ha ka pliang jong nga. ia ki nongbud jong nga u la ai tang ka ja bad ki jhur khlaw. U la ong, “To ia bam noh”. Nga la kylli ia u trai iing, “Balei phim ot ia kato ka dohkha?” Uta u la jubab, “Kane ka dohkha ka long tang ia phi u Pastor”. Te nga la ong ia u, “Ot ia ka dohkha 7 bynta bad sa iasam mar kajuh, lym kumta nga ngan ym bam”. Uta u trai iing u la ong, “Nga nang pyrkhat ba phi long kum kiwei ki Pastor”. Bym banse uta u trai iing u la shim biang ia ka dohkha na ka pliang jong nga bad u la iasam lang ia ki paralok jong nga mar kajuh. Sa haka snem 2004 pat nga la shah khot ban leit sha ka jingkhawai Golden Jubilee jong ka jinglong Tymmenbasan jong uwei u rangbah hapoh ka Ri Lyngngam Presbytery. Nga la leit ryngkat bad ki 4 ngut ki paralok jong nga. ynda la poi ha kata ka jingkhawai, u khun rangbah jong kata ka iing u la wan tan ia nga na ka kti bad u da ong, “Ma phi Pastor phin rung shapoh, namar ngi la khreh kyrpang ia ki Pastor bad ki Tymmenbasan”. Nga la ong ia u, “Te kine ki paralok jong nga pat?” Uta u la ong, “Kine kin shong hangne ha baranda, ngin sa wanrah jingbam ia ki ruh”. Te nga la ong ia u, “Lada phim khot lang ia kine ki paralok jong nga, nga ruh ngan shong hangne ha baranda”. Kumta u la rung noh shapoh iing bad u la wanrah ka sha ba ka ja ryngkat ba u phan bad u dai. Sa shiphang u la wan mih kynsan uwei u pastor bad u la kynhid ia nga kumne. “Balei mem rung shapoh, ka ja, ka dohkha, ka doh sniang, ka doh syiar byllai, hangne te men bam tang da u phan bad u dai”.